CELEX: 32021D2196
Language: lt
Date: 1639353600000
Title: Tarybos sprendimas (BUSP) 2021/2196 2021 m. gruodžio 13 d. kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi

2021 12 13   
               
               
                  LT
               
               
                  Europos Sąjungos oficialusis leidinys
               
               
                  LI 445/14
               
            
         TARYBOS SPRENDIMAS (BUSP) 2021/2196
         2021 m. gruodžio 13 d.
         kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     2014 m. kovo 17 d. Taryba priėmė Sprendimą 2014/145/BUSP (1);
                  
               
                     (2)
                  
                  
                     atsižvelgdama į „Vagnerio grupės“, Rusijoje įsikūrusio juridinio asmens statuso neturinčio privataus karinio subjekto, dalyvavimą veiksmuose, kuriais kenkiama Ukrainos teritoriniam vientisumui, suverenitetui ir nepriklausomybei ir į juos kėsinamasi, visų pirma Donbase, Taryba mano, kad trys asmenys turėtų būti įtraukti į Sprendimo 2014/145/BUSP priede pateiktą asmenų, subjektų ir organizacijų, kuriems taikomos ribojamosios priemonės, sąrašą;
                  
               
                     (3)
                  
                  
                     todėl Sprendimo 2014/145/BUSP priedas turėtų būti atitinkamai iš dalies pakeistas,
                  
               PRIĖMĖ ŠĮ SPRENDIMĄ:
         
            1 straipsnis
            Šio sprendimo priede išvardyti asmenys įtraukiami į Sprendimo 2014/145/BUSP priede pateiktą sąrašą.
         
         
            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.
         
         
            Priimta Briuselyje 2021 m. gruodžio 13 d.
            
               
                  Tarybos vardu
               
               
                  Pirmininkas
               
               J. BORRELL FONTELLES
            
         
         
            (1)  2014 m. kovo 17 d. Tarybos sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi (OL L 78, 2014 3 17, p. 16).
      
      
         
            PRIEDAS
            Į Sprendimo 2014/145/BUSP priede pateiktą asmenų, subjektų ir organizacijų sąrašą įtraukiami šie asmenys:
            
               
                            
                        
                        
                           Vardas, pavardė
                        
                        
                           Identifikuojamoji informacija
                        
                        
                           Motyvai
                        
                        
                           Įtraukimo į sąrašą data
                        
                     
                           „201.
                        
                        
                           Dimitriy (Dimitry, Dmitri, Dmitry) Valerievich UTKIN
                           (Дмитрий Валерьевич УТКИН)
                        
                        
                           Pareigos: „Vagnerio grupės“ steigėjas ir vadas; „Concord Management and Consulting“ vykdomasis direktorius
                           Laipsnis: pulkininkas leitenantas (Rusijos kariuomenė)
                           Šaukinys: Vagner/Wagner
                           Gimimo data: 1970 6 1 arba 1970 6 11
                           „Vagnerio grupės“ identifikacinis numeris: M-0209
                           Gimimo vieta: Asbest, Sverdlovsko sritis, buvusi SSRS (dabar Rusijos Federacija)
                           Pilietybė: Rusijos
                           Adresas: Pskovas, Rusijos Federacija
                           Lytis: vyras
                        
                        
                           Buvęs Rusijos karinės žvalgybos (GRU) pareigūnas Dimitriy Utkin yra „Vagnerio grupės“ steigėjas, atsakingas už „Vagnerio grupės“ samdinių dislokavimo Ukrainoje operacijų koordinavimą ir planavimą.
                           Eidamas „Vagnerio grupės“ vado pareigas jis asmeniškai buvo mūšio lauke Ukrainoje koordinuodamas ir planuodamas „Vagnerio grupės“ narių veiklą.
                           Todėl jis, kaip šios grupės vadas, yra atsakingas už veiksmus, kuriais buvo kenkiama Ukrainos teritoriniam vientisumui, suverenitetui ir nepriklausomybei ir į juos kėsinamasi, ir tuos veiksmus aktyviai įgyvendino.
                        
                        
                           2021 12 13
                        
                     
                           202.
                        
                        
                           Denis Yurievich KHARITONOV
                           (Денис Юрьевич ХАРИТОНОВ)
                        
                        
                           Pareigos: Donbaso savanorių sąjungos Astrachanės padalinio regioninio vadovo pavaduotojas; Astrachanės srities dūmos narys; „Vagnerio grupės“ samdinys
                           Gimimo data: 1980 3 16
                           Gimimo vieta: Astrachanės sritis (Rusijos ASSR)
                           Pilietybė: Rusijos
                           Pasas: 76 2759110
                           Išduotas MVD 30001
                           Galioja iki: 2030 3 10
                           Adresas: Iljinkos kaimas, Astrachanės sritis, Rusijos Federacija
                           Lytis: vyras
                        
                        
                           Denis Kharitonov yra Donbaso savanorių sąjungos Astrachanės padalinio regioninio vadovo pavaduotojas, Astrachanės srities dūmos narys ir „Vagnerio grupės“ samdinys.
                           Jis kovojo Donbase separatistų Steppe batalione, kur vadovavo nešiojamųjų zenitinių raketų komplekso būriui. Jis pripažino, kad būdamas Donbase jis asmeniškai numušė Ukrainos sraigtasparnį ir du Su-25 orlaivius.
                           Jis buvo apdovanotas Rusijos Federacijos ordinu „Už nuopelnus tėvynei“. Jis taip pat gavo „Vagnerio grupės“ vidinių apdovanojimų, taip pat apdovanojimų iš Donbaso savanorių sąjungos vadovo ir vadinamosios „Donecko Liaudies Respublikos“ buvusio Ministro Pirmininko Alexander Borodai (kuriam ribojamosios priemonės taikomos Tarybos sprendimo 2014/145/BUSP pagrindu). Tokiu būdu jis aktyviai rėmė veiksmus ir įgyvendino politiką, kuriais kenkiama Ukrainos teritoriniam vientisumui, suverenitetui ir nepriklausomybei ir į juos kėsinamasi.
                        
                        
                           2021 12 13
                        
                     
                           203.
                        
                        
                           Sergey Vladimirovich SHCHERBAKOV
                           (Сергей Владимирович ЩЕРБАКОВ)
                        
                        
                           Pareigos: Rusijos karinės žvalgybos tarnybos (GRU) laisvai samdomas darbuotojas ir „Vagnerio grupės“ samdinys
                           Gimimo data: 1981 7 21
                           Pilietybė: Rusijos
                           Adresas: gali būti: Astrachanė, Kirovo rajonas, Raskolnikova g. 11–5, Rusijos Federacija
                           Lytis: vyras
                        
                        
                           Sergey Shcherbakov yra Rusijos karinės žvalgybos tarnybos (GRU) laisvai samdomas darbuotojas ir „Vagnerio grupės“ samdinys.
                           Donbase jis kovojo už prorusiškas separatistų pajėgas kaip prorusiško separatistų Steppe bataliono nešiojamųjų zenitinių raketų komplekso būrio narys; tas batalionas Donbase numušė Ukrainos sraigtasparnį ir du Su-25 orlaivius. Tokiu būdu jis aktyviai rėmė veiksmus ir įgyvendino politiką, kuriais kenkiama Ukrainos teritoriniam vientisumui, suverenitetui ir nepriklausomybei ir į juos kėsinamasi.
                        
                        
                           2021 12 13“